b"\n_START_ARTICLE_\nComa del Pess\xc3\xb3\n_START_SECTION_\nGeografia\n_START_PARAGRAPH_\n\xc3\x89s una coma d'origen glacial, subsidi\xc3\xa0ria de la Vall de Sant Mart\xc3\xad, tribut\xc3\xa0ria per la dreta del Riu de Sant Mart\xc3\xad. Es troba per sobre dels 2.000 metres i la seva superf\xc3\xadcie aproximada \xc3\xa9s d'1,9 km\xc2\xb2._NEWLINE_La carena, que delimita la coma, s'inicia i finalitza a la zona del Barranc del Pess\xc3\xb3. Des de la riba occidental del barranc, s'eleva cap al nord fins a assolir el Tuc des Carants (2.791 m). Des del Tuc, limitant amb Montany\xc3\xb3 de Llacs, la carena agafa direcci\xc3\xb3 est-nord-est, passa per la Collada del Montany\xc3\xb3 (2.656 m) i arriba al Pic Roi (2.750 m). En aquest punt, la carena vira cap al sud-est, i limitant la Cometa de les Mussoles de la Vall de les Mussoles, travessa la Colladeta de l'Osso (2.675 m) i prossegueix amb la mateixa direcci\xc3\xb3. Poc abans d'assolir el Pic Gran del Pess\xc3\xb3 (2.894 m), en el punt on la carena gira cap al sud, comen\xc3\xa7a a limitar amb la Coma del Mig de la Vall del Riq\xc3\xbcerna i continua, seguint la mateixa direcci\xc3\xb3, fins al Pic del Pess\xc3\xb3 (2.819 m), on vira al sud-oest, baixa fins a la Collada del Pess\xc3\xb3 (2.690 m) i puja fins a la intersecci\xc3\xb3 amb la carena que delimita la Coma Estreta. Ara agafa direcci\xc3\xb3 nord-oest i, al poc, assoleix lo Pess\xc3\xb3 Petit (2.792 m). Des del pic, limitant un altre cop amb la Vall de Sant Mart\xc3\xad, baixa cap al nord-est fins al punt on finalment el Serrat del Forat Negre gira direcci\xc3\xb3 sud-oest, flanquejant la banda oriental del barranc._NEWLINE_A la part central de la coma es troba l'Estany del Pess\xc3\xb3 d'Amont (2.495 m), que drena cap a l'oest, cap a l'Estany del Pess\xc3\xb3 d'Avall (2.432 m). Al sud d'aquest \xc3\xbaltim neix el Barranc del Pess\xc3\xb3, que discorre direcci\xc3\xb3 sud-oest fins a desaiguar al Riu de Sant Mart\xc3\xad.\n_START_SECTION_\nRutes\n_START_PARAGRAPH_\nEl cam\xc3\xad que puja als Pessons se separa del GR 11.20 (cam\xc3\xad al Port de Rus), a la zona de Boiga de Sala. Ressegueix el barranc fins a arribar al primer estany, bordeja la seva riba dreta i remunta fins al segon llac. Des de l'extrem oriental de l'estany parteixen tres vies: una puja a la Collada del Montany\xc3\xb3 (N), d'on es pot baixar a Montany\xc3\xb3 de Llacs (N) o ascendir al Tuc des Carants (SO); un altre remunta la carena fins lo Pess\xc3\xb3 Petit (SE); la tercera voreja la riba esquerra de l'estany fins al seu l\xc3\xadmit meridional, on es pot optar per ascendir a la Colladeta de l'Osso (NE) o a la Collada del Pess\xc3\xb3 (SE)._NEWLINE_La zona del barranc presenta un gran desnivell: uns 450 metres en tan sols 1 kil\xc3\xb2metre, i paisatge variat on s'alternen bosc, pastures i tarteres. A partir dels 2.250 metres els arbres desapareixen, per fer-ho totalment als voltants de l'estany petit. A partir de l'estany gran tan sols herba i petites flors creixen entre l'escampall de roques ocres i grises."